משנה סוטה ד ניקוד
אֲרוּסָה וְשׁוֹמֶרֶת יָבָם לֹא שׁוֹתוֹת וְלֹא נוֹטְלוֹת כְּתֻבָּה, 
שֶׁנֶּאֱמַר: "אֲשֶׁר תִּשְׂטֶה אִשָּׁה תַּחַת אִישָׁהּ", 
פְּרָט לַאֲרוּסָה וְשׁוֹמֶרֶת יָבָם. 
אַלְמָנָה לְכֹהֵן גָּדוֹל, 
גְּרוּשָׁה וַחֲלוּצָה לְכֹהֵן הֶדְיוֹט, 
מַמְזֶרֶת וּנְתִינָה לְיִשְׂרָאֵל, 
וּבַת יִשְׂרָאֵל לְמַמְזֵר וּלְנָתִין, 
לֹא שׁוֹתוֹת וְלֹא נוֹטְלוֹת כְּתֻבָּה:

וְאֵלּוּ לֹא שׁוֹתוֹת וְלֹא נוֹטְלוֹת כְּתֻבָּה. 
הָאוֹמֶרֶת: טְמֵאָה אֲנִי, 
וְשֶׁבָּאוּ לָהּ עֵדִים שֶׁהִיא טְמֵאָה,
וְהָאוֹמֶרֶת: אֵינִי שׁוֹתָה. 
אָמַר בַּעְלָהּ: אֵינִי מַשְׁקָהּ, 
וְשֶׁבַּעְלָהּ בָּא עָלֶיהָ בַּדֶּרֶךְ, 
נוֹטֶלֶת כְּתֻבָּתָהּ וְלֹא שׁוֹתָה. 
מֵתוּ בַּעֲלֵיהֶן עַד שֶׁלֹּא שָׁתוּ, 
בֵּית שַׁמַּאי אוֹמְרִים: 
נוֹטְלוֹת כְּתֻבָּה וְלֹא שׁוֹתוֹת; 
וּבֵית הִלֵּל אוֹמְרִים: 
לֹא שׁוֹתוֹת וְלֹא נוֹטְלוֹת כְּתֻבָּה:

מְעֻבֶּרֶת חֲבֵרוֹ וּמֵינֶקֶת חֲבֵרוֹ, 
לֹא שׁוֹתוֹת וְלֹא נוֹטְלוֹת כְּתֻבָּה, 
דִּבְרֵי רַבִּי מֵאִיר. 
וַחֲכָמִים אוֹמְרִים: 
יָכוֹל הוּא לְהַפְרִישָׁהּ וּלְהַחֲזִירָהּ לְאַחַר זְמָן. 
אַיְלוֹנִית, וּזְקֵנָה, וְשֶׁאֵינָהּ רְאוּיָה לֵילֵד, 
לֹא שׁוֹתוֹת וְלֹא נוֹטְלוֹת כְּתֻבָּה. 
רַבִּי אֱלִיעֶזֶר אוֹמֵר: 
יָכוֹל הוּא לִשָּׂא אִשָּׁה אַחֶרֶת, וְלִפְרוֹת וְלִרְבּוֹת הֵימֶנָּה. 
וּשְׁאָר כָּל הַנָּשִׁים, 
אוֹ שׁוֹתוֹת אוֹ לֹא נוֹטְלוֹת כְּתֻבָּה:

אֵשֶׁת כֹּהֵן שׁוֹתָה וּמֻתֶּרֶת לְבַעְלָהּ. 
אֵשֶׁת סָרִיס שׁוֹתָה. 
עַל יְדֵי כָּל הָעֲרָיוֹת מְקַנְּאִין, 
חוּץ מִן הַקָּטָן, וּמִמִּי שֶׁאֵינוֹ אִישׁ:

וְאֵלּוּ שֶׁבֵּית דִּין מְקַנְּאִין לָהֶן: 
מִי שֶׁנִּתְחָרֵשׁ בַּעְלָהּ, אוֹ נִשְׁתַּטָּה, 
אוֹ שֶׁהָיָה חָבוּשׁ בְּבֵית הָאֲסוּרִין. 
לֹא לְהַשְׁקוֹתָהּ אָמְרוּ, 
אֶלָּא לְפָסְלָהּ מִכְּתֻבָּתָהּ.
 רַבִּי יוֹסֵי אוֹמֵר: אַף לְהַשְׁקוֹתָהּ; 
לִכְשֶׁיֵּצֵא בַּעְלָהּ מִבֵּית הָאֲסוּרִין, יַשְׁקֶנָּה:
סוטה ד
ד